13.

Kelerius praėjusius metus įmonės F4E buvo prašoma įgyvendinti sudėtingų vidinių techninių uždavinių keliantį projektą, laikantis pasaulyje analogų vargu ar turinčių esminių valdymo sąlygų: sprendžiant ir taip sunkius pirmą kartą diegiamo tokio pobūdžio techniškai sudėtingo įrenginio kaip ITER uždavinius techninės specifikacijos daugiausia grindžiamos kito subjekto, ITER organizacijos (IO) pateikta informacija, todėl nuo specifikacijų, net ir sutarčių įgyvendinimo laikotarpiu, nukrypstama ypač dažnai. Įmonė F4E yra gaunančioji pusė ir turi jas įgyvendinti dažniausia be jokio atlygio. 2011 m. ITER tarybai patvirtinus vadinamąsias MAC-10 gaires, kuriose buvo apibrėžta, kokią atsakomybę reikia prisiimti už finansavimo struktūros pokyčius, ir pirmą kartą nustatytas uždavinys suderinti sprendimų priėmimo procesus, pirmiau aptarta padėtis užuot pagerėjusi, dar pablogėjo. Dėl to ITER organizacijos integruojami sistemų ir vertės inžinerijos rezultatai buvo silpni, buvo viršijamos išlaidos ir didėjo įtampa tarp IO ir visų vidaus agentūrų. Ši problema opi visoms vietos agentūroms, ypač įmonei F4E, nes nuolatiniai komponentų pakeitimai beveik visada paveikia pastatus, ką liudija įmonės F4E valdybai per 2014 m. gruodžio mėn. posėdį pateikti dokumentai. Akivaizdu, kad išlaidos priklauso nuo darbo apimties (t. y. projekto), ypač tada, kai pakeitimus reikia atlikti per patį statybos etapą. Tai, kad pakeitimus daugiausia kontroliuoja IO bei jos vadovybė ir buvusioji įmonės F4E vadovybė, aiškiai rodo, jog atsakomybė yra netinkamai suderinta. Tai iš tiesų yra vienas problematiškiausių ITER projekto aspektų, jis aiškiai pažymėtas ir Europos Parlamento 2013 m. užsakytame atlikti ITER projekto ekonominio efektyvumo tyrime, kurį vykdė įmonė „Ernst and Young“. Iš tikrųjų tyrimo santraukos antraštinėse dalyse pažymima, kad „Išlaidų didėjimo priežastys daugiausia iškilo projekto lygmeniu, įmonė F4E tiesiogiai jų nekontroliuoja“ ir „F4E yra sui generis organizacija, veikianti sudėtingoje aplinkoje, dėl to ribojamos ekonominio efektyvumo užtikrinimo galimybės“. Trumpai tariant, dėl pačios Sutarties struktūros ir jos priemonių didelės išlaidų, kurias turi patirti, dalies įmonė F4E tiesiogiai nekontroliuoja. Konkrečiai kalbant apie išlaidų kontrolę – tai vienas pagrindinių įmonės F4E uždavinių – pagal ankstesnes MAC-10 gaires jokiomis kontrolės sistemomis, kurias taiko vien tik įmonė F4E, nebūtų buvę galima apriboti IO (kuri yra atsakinga vienijanti organizacija) pokyčių antplūdžio. Tik dabar, panaikinus MAC-10 gaires ir vietoj jų tais pačiais tikslais įdiegus sistemą (IO Rezervo fondas) ir naujajai IO vadovybei pažadėjus įdiegti visapusišką konfigūracijos valdymo sistemą, galbūt, laipsniškai integruojant techninio valdymo procesus, bus įmanoma įdiegti efektyvesnę išlaidų kontrolės sistemą. Projekto suinteresuotieji subjektai (IO ir vietos agentūros, įskaitant įmonę F4E), daugiausia atsižvelgdami į pirmiau išdėstytus dalykus, padarė išvadą, kad dabartinis tvarkaraštis nerealistiškas – tai patvirtinta ir per keletą nepriklausomų per praėjusius dvejus metus (2013–2014 m.) atliktų vertinimų. Dėl to IO ir įmonė F4E kartu su kitų šalių vietos agentūromis rengia naują patikslintą tvarkaraštį; jį turėtų pateikti ITER tarybai 2015 m. lapkričio mėn. Tada patikslintą tvarkaraštį vertins ITER šalys; jos taip pat turėtų atsižvelgti į turimus išteklius ir išlaidų dydį, nes šie aspektai glaudžiai susiję. Todėl labai gali būti, kad patikslinus tvarkaraštį reikės aptarti ir pasiūlyti bendrąją išlaidų sąmatą. Tai neturės poveikio ištekliams, kurių reikia pagal dabartinę DFP (Daugiametę finansinę programą), bet ilgesnio laikotarpio padarinių gali būti.